**Ministru kabineta noteikumu projekta**

**"Grozījumi Ministru kabineta 2020. gada 9. jūnija noteikumos Nr. 360 "Epidemioloģiskās drošības pasākumi Covid-19 infekcijas izplatības ierobežošanai""**

 **sākotnējās ietekmes novērtējuma ziņojums (anotācija)**

|  |
| --- |
|  **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  | Ministru kabineta noteikumu projekts "Grozījumi Ministru kabineta 2020. gada 9. jūnija noteikumos Nr. 360 "Epidemioloģiskās drošības pasākumi Covid-19 infekcijas izplatības ierobežošanai"" (turpmāk – projekts) paredz atļaut veikt priekšvēlēšanu aģitāciju publiskajās ārtelpās, kā arī prasības, kādas ir jāievēro, veicot šādu aģitāciju.Projekts stāsies spēkā Oficiālo publikāciju un tiesiskās informācijas likumā noteiktajā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Tieslietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši Ministru kabineta 2020. gada 9. jūnija noteikumu Nr. 360 "Epidemioloģiskās drošības pasākumi Covid-19 infekcijas izplatības ierobežošanai" (turpmāk – MK noteikumi Nr. 360) 14. punktam ir atcelti un aizliegti visi publiskie pasākumi klātienē, tai skaitā uguņošana un salūts, izņemot gājienus un piketus, kuros piedalās ne vairāk kā 10 personas. Tādējādi ir aizliegta arī priekšvēlēšanu aģitācija publiskās vietās. Saskaņā ar Priekšvēlēšanu aģitācijas likuma 1. panta 3. punktu priekšvēlēšanu aģitācija ir politiskās partijas, politisko partiju apvienības, vēlētāju apvienības vai deputāta kandidāta reklamēšana plašsaziņas līdzekļos vai citādā veidā, ja tā satur tiešu vai netiešu aicinājumu balsot par vai pret kādu politisko partiju, politisko partiju apvienību, vēlētāju apvienību vai deputāta kandidātu. Priekšvēlēšanu aģitācijas mērķis ir nodrošināt iespēju personai paust viedokli un iespēju sabiedrībai saņemt vispusīgu informāciju par deputātu kandidātiem, deputātu kandidātu sarakstiem, politiskajām partijām, politisko partiju apvienībām un vēlētāju apvienībām pirms Saeimas, Eiropas Parlamenta un pašvaldību domju vēlēšanām. Priekšvēlēšanu aģitācija sniedz iespēju vēlētājiem izvērtēt politisko partiju piedāvājumus un izdarīt objektīvu izvēli un tā ir nepieciešama demokrātiskā sabiedrībā. Latvijas Republikas Satversmes 100. pants noteic, ka ikvienam ir tiesības uz vārda brīvību, kas ietver tiesības brīvi iegūt, paturēt un izplatīt informāciju, paust savus uzskatus. Cenzūra ir aizliegta. Vārda brīvība tiek uzskatīta par vienu no svarīgākajām cilvēka pamattiesībām. Satversmes tiesas praksē ir nostiprināta atziņa, ka vārda brīvība aptver ļoti plašu jomu un ietver divus aspektus – privāto un publisko. Vārda brīvības publiskais aspekts attiecas uz ikviena tiesībām brīvi saņemt informāciju un paust savus uzskatus jebkādā veidā – mutvārdos, rakstveidā, vizuāli, ar māksliniecisku izteiksmes līdzekļu palīdzību u.tml. Savukārt no Eiropas Cilvēktiesību tiesas prakses izriet, ka tiesības uz vārda brīvību attiecas gan uz politiskām debatēm kopumā, gan politisko reklāmu, tostarp priekšvēlēšanu aģitāciju,gan arī uz priekšvēlēšanu aģitāciju reģionālajās vēlēšanās *(skat. Satversmes tiesas 2010. gada 22. februāra sprieduma lietā Nr. 2009-45-01 6. punktu)*.Satversmes tiesa ir arī norādījusi, ka pasaules demokrātiskajās valstīs pastāv pieci vispāratzīti vēlēšanu principi. Vēlēšanām jābūt vispārējām, vienlīdzīgām, brīvām, aizklātām un tiešām *(skat. Satversmes tiesas 2002. gada 23. septembra sprieduma lietā Nr. 2002-08-01 secinājumu daļu)*.Brīvu vēlēšanu princips izriet no Satversmes, un neapšaubāmi tas ir viens no vēlēšanu sistēmas pamatprincipiem, bez kura nav iedomājama demokrātija. Valsts varas avots ir tautas griba un šīs gribas izpaudumam ir jābūt brīvam. Būtiski, ka šā principa tvērums attiecas ne tikai uz balsošanas brīdi, bet arī uz vēlētāju gribas veidošanos priekšvēlēšanu periodā. Šis princips, pirmkārt, prasa, lai valsts nodrošinātu tādus apstākļus, ka, būtu iespējams veidoties dažādiem viedokļiem un būtu reāla iespēja šos dažādos viedokļus paust un darīt tos zināmus vēlētājiem, otrkārt, ka vēlētājs būtu aizsargāts no nepieļaujamas savas gribas iespaidošanas gan no valsts, gan no privātpersonu puses *(skat. Latvijas Republikas Augstākās tiesas Senāta Administratīvo lietu departamenta 2006. gada 3. novembra sprieduma lietā Nr. SA-5/2006 10.2. apakšpunktu)*.Ievērojot minēto un, ņemot vērā to, ka 2021. gada 5. jūnijā ir paredzētas pašvaldības domes vēlēšanas, nepieciešams noteikt, kādā veidā var notikt epidemioloģiski droša priekšvēlēšanu aģitācija publiskās ārtelpās.Norādāms, ka projektā iekļautais normatīvais regulējums ļauj veikt priekšvēlēšanu aģitāciju publiskajās ārtelpās un tas neattiecas uz publiskās lietošanas iekštelpām, kur priekšvēlēšanu aģitācijas veikšana, izņemot priekšvēlēšanu aģitācijas izvietošanu, ir aizliegta.Atbilstoši projektā paredzētajam, priekšvēlēšanu aģitācijā varēs piedalīties ne vairāk kā desmit personas, neskaitot aģitācijas veicējus. Saskaņā ar MK noteikumu Nr. 360 17. punktu, šo noteikumu 14. punktā noteiktais maksimālais personu skaits neietver darbiniekus, kas ir tieši saistīti ar pasākuma norises nodrošināšanu.Projektā lietotais termins "publiskās ārtelpas" atbilst Priekšvēlēšanu aģitācijas likumā lietotajam terminam "publiskās lietošanas ārtelpas".Saskaņā ar Priekšvēlēšanu aģitācijas likuma 20. panta pirmo daļu un 21. panta pirmo daļu, aģitācijas veicējam ir tiesības priekšvēlēšanu aģitācijas veikšanai publiskās lietošanas ārtelpās uzrunāt vēlētājus, dalīt bukletus, avīzes un citus priekšvēlēšanu aģitācijas materiālus bez saskaņošanas ar attiecīgo pašvaldību vai attiecīgās publiskās ārtelpas īpašnieku (valdītāju). Publiskās lietošanas ārtelpas šā likuma izpratnē ir laukumi, skvēri, parki, ielas, ceļi, tilti, tuneļi un citas tamlīdzīgas vietas, kas neatkarīgi no īpašuma piederības attiecīgajā laikā bez maksas vai par maksu ir publiski pieejamas nenoteiktam personu lokam. Tāpat aģitācijas veicējam ir tiesības veikt priekšvēlēšanu aģitāciju publiskās lietošanas ārtelpās neatkarīgi no īpašuma piederības, novietot tur galdus un uzsliet teltis un pārvietojamas nojumes, kas nepārsniedz pašvaldības noteiktos izmērus, rakstveidā informējot par to attiecīgo pašvaldību vismaz trīs dienas iepriekš, kā arī rakstveidā saskaņojot to ar attiecīgās vietas īpašnieku (valdītāju). Veicot priekšvēlēšanu aģitāciju, aģitācijas veicējam būs pienākums nodrošināt aģitācijas veikšanas vietā epidemioloģisko drošību un piesardzību, kā arī iecelt atbildīgo personu, kas atrodas aģitācijas veikšanas vietā un organizē noteikumos minēto epidemioloģiskās drošības pasākumu īstenošanu. Šī prasība attiecas uz jebkādu priekšvēlēšanas aģitācijas veikšanu publiskās ārtelpās. Savukārt attiecībā uz priekšvēlēšanu aģitāciju publiskās ārtelpās, izmantojot priekšvēlēšanu aģitācijai galdus, teltis un pārvietojamas nojumes, papildus aģitācijas veicējam būs nepieciešams kontrolēt un regulēt apmeklētāju plūsmu, lai novērstu apmeklētāju pastiprinātu pulcēšanos un drūzmēšanos un nodrošinātu fizisko distancēšanos; labi redzamā vietā izvietot informāciju par atbildīgo personu un informāciju par piesardzības un drošības prasībām atbilstoši MK noteikumu Nr. 360 5. un 5.1 punktam.Veicot priekšvēlēšanu aģitāciju publiskās ārtelpās, papildus projektā paredzētajiem pienākumiem, aģitācijas veicējam ir jāievēro arī Covid-19 infekcijas izplatības sabiedrībā novēršanas pamatprincipi: informēšana, distancēšanās, higiēna un personas veselības stāvokļa uzraudzība. Tāpat priekšvēlēšanu aģitācijas laikā ir jāievēro divu metru fiziska distance un jālieto mutes un deguna aizsegi. Projektā ietverto prasību ievērošanu uzraudzīs Valsts policija, Veselības inspekcija un pašvaldības policija, ņemot vērā Covid-19 infekcijas izplatības pārvaldības likuma 51. pantu. |
| 3. | Projekta izstrādē iesaistītās institūcijas un publiskas personas, kapitālsabiedrības | Nav |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums attiecas uz priekšvēlēšanu aģitācijas veicējiem, galvenokārt politiskajām partijām un to apvienībām, kuras veiks priekšvēlēšanu aģitāciju, kā arī jebkuru personu, kas publiskās ārtelpā iesaistīsies priekšvēlēšanu aģitācijas aktivitātēs (piemēram, saņems bukletus, iesaistīsies diskusijās, utt.). |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas |  Valsts policija un pašvaldības policija, kuras kontrolēs epidemioloģisko drošības prasību ievērošanu, veicot priekšvēlēšanu aģitāciju publiskās ārtelpās. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar projekta izpildi nav paredzēta jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

Iesniedzējs:

Ministru prezidenta biedrs,

tieslietu ministrs Jānis Bordāns

Sermā 67036982

agnese.serma@tm.gov.lv